CELEX: 62014TN0820
Language: sl
Date: 2014-12-20 00:00:00
Title: Zadeva T-820/14: Tožba, vložena 20. decembra 2014 – Delta Group agroalimentare/Komisija

23.2.2015   
            
            
               SL
            
            
               Uradni list Evropske unije
            
            
               C 65/43
            
         Tožba, vložena 20. decembra 2014 – Delta Group agroalimentare/Komisija
   (Zadeva T-820/14)
   (2015/C 065/59)
   Jezik postopka: italijanščina
   
      Stranki
   
   
      Tožeča stranka: Delta Group agroalimentare Srl (Porto Viro, Italija) (zastopnik: V. Migliorini, odvetnik)
   
      Tožena stranka: Evropska komisija
   
      Predlogi
   
   Tožeča stranka Splošnemu sodišču predlaga, naj:
   
               —
            
            
               razglasi za nična, prvič, dopis Prot. SM/FUN S/2622874 Evropske komisije – generalni direktor za kmetijstvo in razvoj podeželja Jerry Plewa z dne 28. julija 2014, naslovljen na generalnega direktorja za mednarodne politike in Evropsko unijo pri italijanskem ministrstvu za kmetijstvo in gozdarstvo, Feliceja Assenzo, s katerim se je tožeča stranka seznanila po vpogledu v dokumente 19. novembra 2014, v delu, v katerem zavrača zahtevo Italije glede podpornih ukrepov od 6 do 9, za katere je zaprosila na podlagi člena 220 Uredbe (EU) št. 1308/2013 in zlasti glede ukrepov v zvezi s klavnicami, ki so opravile zakol živali v skladu s sanitarnimi ukrepi za preprečitev širjenja aviarne influence in v zvezi s tem povezano poslovno škodo, in drugič, Izvedbeno uredbo Komisije (EU) št. 1071 z dne 10. oktobra 2014 o izrednih ukrepih za podporo sektorjev jajc in perutnine v Italiji, ki je bila v Uradnem listu objavljena 11. oktobra 2014, v delu, v katerem iz podpornih ukrepov, ki so bili sprejeti na podlagi člena 220 Uredbe (EU) št. 1308/2013, izključuje klavnice, ki so opravile zakol živali v skladu s sanitarnimi ukrepi za preprečitev širjenja aviarne influence in s tem povezano poslovno škodo.
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Tožeča stranka v utemeljitev tožbe navaja tri tožbene razloge.
   
               1.
            
            
               Prvi tožbeni razlog: kršitev člena 40(2) PDEU in zlasti načela prepovedi diskriminacije zaradi očitne napake pri presoji in zlorabe pooblastil
               
                           —
                        
                        
                           Tožeča stranka v zvezi s tem trdi, da je bila z ukrepi biološke zaščite, zaradi katerih je nastala škoda obratom rej kokoši nesnic v Imoli, Mordanu in Occhiobellu, za katere so bili odobreni podporni ukrepi iz Uredbe (EU) št. 1071/2014, nastala škoda tudi njej, ki bi morala živali prejeti za klanje in nadaljnjo prodajo svojim strankam, zato izključitev podjetja, ki bi moralo prejeti zadevne živali za nadaljnjo prodajo, iz podpornih ukrepov, in vključitev vanje samo podjetja, ki jih je vzredilo, pomeni prepovedano diskriminacijo med gospodarskimi subjekti v panogi, ki je v nasprotju s členom 40(2) PDEU. Člen 40(2) PDEU namreč izrecno določa „pomoči pri proizvodnji in trženju raznih proizvodov“.
                        
                     
         
               2.
            
            
               Drugi tožbeni razlog: kršitev člena 220 Uredbe (EU) št. 1308/2013
               
                           —
                        
                        
                           Tožeča stranka v zvezi s tem trdi, da člen 220(1)(a) Uredbe (EU) št. 1308/2013 določa ukrepe za podporo trgu, da bi se upoštevale trgovinske omejitve, ki lahko izhajajo iz uporabe ukrepov za boj proti širjenju bolezni živali. Škoda, ki je nastala za trgovanje, torej pomeni škodo, ki jo je treba povrniti v okviru ukrepov iz člena 220 Uredbe (EU) št. 1308/2013 in je ni mogoče šteti za posredno škodo v razmerju do škode, ki nastane v fazi pred trgovanjem (škoda, ki je nastala za vzrejo).
                        
                     
         
               3.
            
            
               Tretji tožbeni razlog: bistvena kršitev postopka, zlasti člena 5 Uredbe (EU) št. 182/2011
               
                           —
                        
                        
                           Tožeča stranka v zvezi s tem trdi, da je bila odločitev Komisije o zavrnitvi zahteve Italije, da se v podporne ukrepe vključijo podjetja in poslovna škoda, navedeni v izpodbijanem dopisu, sprejeta brez predhodnega mnenja odbora za skupno ureditev kmetijskih trgov in torej v nasprotju z bistvenimi določbami postopka iz člena 5 Uredbe (EU) št. 182/2011, ki se uporabi v skladu s členom 229 Uredbe (EU) št. 1308/2013, na katerega napotuje člen 220 te uredbe.